## Naputak o povratu plaćenog poreza na dodanu vrijednost na uvezenu i u tuzemstvu nabavljenu opremu za tehnologijskoistraživačke i znanstvenoistraživačke projekte u 2010. godini

### NN 33/2010 (17.3.2010.), Naputak o povratu plaćenog poreza na dodanu vrijednost na uvezenu i u tuzemstvu nabavljenu opremu za tehnologijskoistraživačke i znanstvenoistraživačke projekte u 2010. godini

MINISTARSTVO FINANCIJA

856

Na temelju članka 36. stavka 6. Zakona o izvršavanju Državnog proračuna Republike Hrvatske za 2010. godinu (»Narodne novine«, br. 151/2009), Ministarstvo financija, u suglasnosti s Ministarstvom znanosti, obrazovanja i športa klasa: 410-01/10-01/00004, urbroj: 533-08-10-0004 od 24. veljače 2010. godine, donosi

NAPUTAK

O POVRATU PLAĆENOG POREZA NA DODANU VRIJEDNOST NA UVEZENU I U TUZEMSTVU NABAVLJENU OPREMU ZA TEHNOLOGIJSKOISTRAŽIVAČKE I ZNANSTVENOISTRAŽIVAČKE PROJEKTE U 2010. GODINI

Članak 1.

Ovim Naputkom određuju se uvjeti i način ostvarivanja prava na povrat poreza na dodanu vrijednost (dalje u tekstu: porez) koji su ovlaštene znanstvene ustanove platile za uvezenu opremu i opremu nabavljenu u Republici Hrvatskoj za realizaciju tehnologijskoistraživačkih i znanstvenoistraživačkih projekata u 2010. godini, u skladu s člankom 36. Zakona o izvršavanju Državnog proračuna Republike Hrvatske za 2010. godinu.

Članak 2.

(1) Ovlaštenim znanstvenim ustanovama iz članka 1. ovoga Naputka smatraju se pravne osobe upisane u Upisnik znanstvenih pravnih osoba Ministarstva znanosti, obrazovanja i športa (dalje u tekstu: ovlaštene pravne osobe), u kojima se izvode tehnologijskoistraživački i znanstvenoistraživački projekti, a koje nisu upisane u Registar obveznika poreza na dodanu vrijednost.

(2) Iznimno od stavka 1. ovoga članka ovlaštenim pravnim osobama smatraju se i one pravne osobe koje su upisane u Registar obveznika poreza na dodanu vrijednost, a sudjeluju u projektu pod uvjetima iz članaka 4. i 5. ovoga Naputka.

Članak 3.

Oprema u smislu članka 1. ovoga Naputka jest oprema za rad na realizaciji projekta, bilo da je riječ o zamjeni postojeće ili nabavi nove opreme potrebne za rad na projektu, bez obzira na to da li je uvezena ili nabavljena u Republici Hrvatskoj.

Članak 4.

(1) Tehnologijskoistraživački projekti u smislu članka 1. ovoga Naputka jesu projekti usmjereni na istraživanje, razvoj i usvajanje naprednih tehnologija te projekti strategijskih istraživanja (istraživanja i razvoja generičkih tehnologija i istraživanja u transfernim znanostima).

(2) Znanstvenoistraživački projekti u smislu članka 1. ovoga Naputka jesu znanstveni projekti, razvojni projekti i projekti razvoja postojeće infrastrukture te uvođenja nove.

Članak 5.

(1) Projekti iz članka 4. ovoga Naputka jesu oni projekti koji se ugovore između Ministarstva znanosti, obrazovanja i športa i ovlaštenih pravnih osoba.

(2) Na temelju ugovora iz stavka 1. ovoga članka Ministarstvo znanosti, obrazovanja i športa, izdaje suglasnost ovlaštenim pravnim osobama za nabavu opreme koja služi za realizaciju projekata iz članka 4. ovoga Naputka.

Članak 6.

(1) Pravo na povrat poreza ostvaruju ovlaštene pravne osobe iz članka 2. stavka 1. ovoga Naputka za kupljenu opremu iz članka 3. ovoga Naputka.

(2) Pravo na povrat poreza iz stavka 1. ovoga članka ostvaruju i ovlaštene pravne osobe iz članka 2. stavka 2. ovoga Naputka na iznos sredstava iz Državnog proračuna Republike Hrvatske za 2010. godinu kojima se financiraju projekti iz članka 4. i 5. ovoga Naputka.

Članak 7.

(1) Pravo na povrat poreza iz članka 6. ovoga Naputka ovlaštene pravne osobe ostvaruju za opremu iz članka 3. ovoga Naputka plaćenu u razdoblju od 1. siječnja do 31. prosinca 2010. godine.

(2) Pravo na povrat poreza iz članka 6. ovoga Naputka ovlaštene pravne osobe ne ostvaruju za opremu plaćenu u 2009. godini, a isporučenu u 2010. godini.

Članak 8.

(1) Ovlaštene pravne osobe iz članka 2. ovoga Naputka podnose zahtjev za povrat plaćenog poreza Ministarstvu znanosti, obrazovanja i športa na Obrascu Zahtjev za povrat poreza na dodanu vrijednost za tehnologijskoistraživačke i znanstvenoistraživačke projekte u 2010. godini – Obrazac ZP-PDV-znanost, koji je objavljen u Prilogu i sastavni je dio ovoga Naputka.

(2) Zahtjev iz stavka 1. ovoga članka podnosi se do 31. siječnja 2011. godine za 2010. godinu.

(3) Uz zahtjev iz stavka 1. ovoga članka prilaže se suglasnost iz članka 5. stavka 2. ovoga Naputka, carinska deklaracija o uvezenoj opremi ili račun za opremu nabavljenu u Republici Hrvatskoj te izvadak sa žiro-računa kao dokaz plaćanja opreme.

Članak 9.

(1) Ovlaštene pravne osobe iz članka 2. stavka 1. ovoga Naputka dužne su uz zahtjev za povrat plaćenog poreza priložiti i potvrdu da nisu upisane u Registar obveznika poreza na dodanu vrijednost.

(2) Potvrdu iz stavka 1. ovoga članka izdaje Porezna uprava u mjestu u kojem ovlaštene pravne osobe imaju sjedište.

Članak 10.

(1) Ministarstvo znanosti, obrazovanja i športa će, nakon što utvrdi da su ispunjeni uvjeti za povrat poreza prema ovom Naputku, objediniti podatke i dostaviti ih Financijskoj agenciji, Centar za podršku sustavu riznice, Ulica grada Vukovara 70, Zagreb (u daljnjem tekstu: FINA).

(2) Na temelju zahtjeva iz članka 8. ovoga Naputka i dostavljenih podataka iz stavka 1. ovoga članka, FINA će podnositelju izvršiti povrat poreza na teret računa 1001005-1863000160 Državni proračun Republike Hrvatske, šifra 1201 Porez na dodanu vrijednost.

(3) FINA će o izvršenom povratu poreza izvijestiti Ministarstvo financija i Ministarstvo znanosti, obrazovanja i športa.

Članak 11.

Zahtjevi iz članka 8. ovoga Naputka koji nisu u skladu s ovim Naputkom vratit će se podnositeljima radi dopune.

Članak 12.

Ovaj Naputak stupa na snagu danom objave u »Narodnim novinama«.

Klasa: 410-19/10-01/3

Urbroj: 513-05-02/10-7

Zagreb, 26. veljače 2010.

Potpredsjednik Vlade Republike Hrvatske i ministar financija
Ivan Šuker, v. r.

PRILOG

Obrazac ZP-PDV-znanost

Naziv ovlaštene pravne osobe:

Osobni identifikacijski broj:

Žiro-račun:

Adresa:

Datum:

Ministarstvo znanosti, obrazovanja i športa,
Zagreb, Donje Svetice 38

ZAHTJEV ZA POVRAT POREZA NA DODANU VRIJEDNOST ZA TEHNOLOGIJSKOISTRAŽIVAČKE I ZNANSTVENOISTRAŽIVAČKE PROJEKTE U 2010. GODINI

|  |  |  |  |  |  |
| --- | --- | --- | --- | --- | --- |
| Redni broj | Šifra projekta | Ukupni iznos računa | Ukupno plaćeni PDV | Iznos PDV-a za koji se traži povrat | Datum plaćanja računa |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Povrat poreza na dodanu vrijednost u iznosu \_\_\_\_\_\_\_\_ kuna doznačiti

na račun broj: \_\_\_\_\_\_\_\_\_\_\_\_\_\_otvoren u \_\_\_\_\_\_\_\_\_\_\_\_\_\_\_\_\_

(mjesto i naziv banke)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(potpis i pečat ovlaštene osobe)

Prilozi:

– Računi i/ili carinske deklaracije s iskazanim porezom na dodanu vrijednost poredani kao u tablici po datumu plaćanja računa (članak 8. stavak 3. Naputka)

– Potvrda nadležne porezne uprave da ovlaštena pravna osoba nije upisana u Registar obveznika poreza na dodanu vrijednost (članak 9. Naputka)

– Suglasnost za nabavu opreme (članak 5. stavak 2. Naputka)

– Izvadak sa žiro-računa kao dokaz plaćanja opreme (članak 8. stavak 3. Naputka)

Naputak, NN 33/2010-856